1Ee, tomala'bihku' sola ngasan! Sitarruhna, la kupangngingaran pole' kamu' to Kareba Kasalamatan to mangka kuajaran kamu'. Mangkamo kamu' ntarimai, mimatappa' tongan lako Almaseh situru' joo Kareba Kasalamatan.
2Na ia ke mituru' tarruhhi susi to kupangpeissenan, la napasalama' kamu'. Apa ia ke te'da mituru'i, te'da bua'na to kamatapparanmi.
3Ia to kareba kaminang parallu to kupaissenanmo kamu', ia toomo to mangka dipabarakkananna' kumua, matei to Almaseh la ssulleki' to tomadosa, susi to diuki' jolomo lan Sura' Allataala.
4Dipatamai liang, natuo pole' tonna allo mangpentallun, susi too to diuki' jolomo lan Sura' Allataala.
5Kupaissenan toomo kamu' kumua, ia tonna dipatuo pole'mo mpangpekitanmi kalena lako Petrus, namane' lako anak guru laen-Na.
6Mangkai joo mpangpekitan pole' omi kalena lako to tonturu'i, den la'bi lima ratuh tau. Budai tuu lako tau tuo unapa tee too, moi naba'tu pira-pirami to jolomo lako.
7Mangka oi joo, mpangpekitan omi kalena lako Yakub, namane' lako rasulu' sola ngasan.
8Katampakanna mpangpekitan tooi kalena lako aku'. Ia tee aku' susina' to pea jaji malolo, sanga tangdikalannai napangpekitanni Puang to kalena lako aku'.
9Aku'mo rasulu'-Na Puang to kaminang majiongna. Tangsipato'na' disanga rasulu', nasaba' gaja budamo tomatappa' lako Puang Isa kusessa.
10Apa barakka'-Nara Puang Allataala, angkumenjaji susi tee too. Na te'da natorro sala joo barakka'-Na lako aku', sanga la'bi bo'jo'pa' aku' mangjama na ia tuu mati' rasulu' laen. Apa sitonganna tangngia aku' to mangjama, apa barakka'-Na Puang Allataala to mpamawatangna' mangjama.
11Susimi joo issinna to Kareba Kasalamatan to kipaissenanmo kamu', la aku', la ia to rasulu' laen, na mitarimami.
12Ia ke kipangpeissenanmi kumua dipatuo pole'mi to Almaseh jio mai kamatean-Na, matumbai naden tau lan tangnga-tangngami kumua, te'damo naladipatuo pole' to tomate?
13Ia kenna la te'da naladipatuo pole' to tomate, manassa kumua te'da too nadipatuo pole' to Almaseh.
14Na ia kenna la te'da nadipatuo pole'mo to Almaseh, te'da bua'ki' mpangpeissenanni na te'da too bua'mi matappa', nasaba' tangtongan to mikatappa'i.
15Na la manassa kumua topangnguragakan, nasaba' kipangpeissenan kumua mangkamo napatuo pole' Puang Allataala to Almaseh, na te'da pale' ia, ke la tonganni kumua, te'da naladipatuo pole' to tomate!
16Nasaba' ia kenna la te'da nadipatuo pole' to tomate, moi Almaseh te'da nadipatuo pole' jio mai kamatean.
17Na ia kenna la te'damo nadipatuo pole' to Almaseh, te'da bua'na to kamatapparanmi, nasaba' te'da mididampangan.
18Na ia to Tosarani matemo, la dipatama naraka.
19Iamo joo ia ke mangrannuanki' lako Almaseh la mpasalama'ki' lan mandara ntee lino, tangngia jio lino undi, kita'mo kita' to kaminang macilakanna sininna tolino.
20Apa manassamo kumua mangkamo dipatuo pole' to Almaseh. Iamo joo buttinna kumua la dipatuo pole' todai to tomate.
21La mate sininna tolino, nasaba' mesa'ra tau madosa. Susi toomi la dipatuo pole' to tolino, nasaba' panggaukanna toora mesa' tau.
22Jaji, napumate ngasan tolino, sanga Adam. Susi toomi la naputuo ngasan to tolino, sanga Almaseh.
23Apa pada la dipatuo situru' wattunna. Almaseh, iamo bungah dipatuo. Namane' ia to taun-Na, ke ratu pole'mi Almaseh.
24Mangkai joo, Kiama'mi lino. Ia joo wattu la nataloi Almaseh to sininna kaparentan, kamakuasan, na sininna kamawatangan, namane' mpangben kakuasan-Na susi Raja lako Ambe'ta' Puang Allataala.
25Nasaba' la mangparentai to Almaseh sanapangbenna Puang Allataala to sininna ewalin-Na nakuasaii.
26Ia to ewali kaminang undinna nataloi, iamo to kuasa kamatean.
27Den diuki' lan Sura' Allataala kumua, "Napangben ngasan Puang Allataala to sininna apa nakuasaii." Ia to disanga sininna apa, te'da nadireken to Puang Allataala to mangpangben.
28Na ia ke nakuasai ngasanmi Almaseh to sininna apa, la mpangbenmi kalena lako Puang Allataala, to mangka mbenni to sininna apa nakuasaii. Susimi joo nakatampakanna naparenta ngasanni Puang Allataala to sininna apa.
29Sitarruhna, ia ke te'dai nadipatuo pole' to tomate, ciapari na den tau mpangpejioran kalena ssulle to tomatemo. Ia ke te'dai nadipatuo pole' to tomate, te'da bua'na joo napugauk.
30Na te'da bua'ki' tuli nnoloi abala', ke te'dai nadipatuo pole' to tomate!
31Ee, tomala'bihku'! Allo-allona' mpengkulleii maparri' na te'da kucirinnai sunga'ku', sanga kupumasannang to sipa'mi, nasaba' matappa'mo kamu' lako Puangta' Puang Isa Almaseh.
32Denmo kunnewa tau susi olok-olok masia' inde' kota Efesus. Te'da saroku', ke la te'dami nadipatuo pole' to tomate. La'biran tapugauk bangmi susi to nakua tau, "Takumande sola tamangngiso', tamangmasannang-sannang, sanga la matemiki' masawa."
33Danggi' mieloran kalemi napalao sala tau! Ia ke sibawaki' togaja', la mentogaja' todaki'.
34Mangngingaran melo kamu', na danggi'mo mipugauk dosa. Sitonganna la mipumasiri' to kumua, denpa tau lan tangnga-tangngami to te'dapa naissen Puang Allataala.
35Mbai den tau mekutana kumua, "Umbora dikua mpatuo pole' tomate? Na batang kale matumbara to la diben tau ke mangkami dipatuo pole'?"
36Ee, tobango'! Ia ke nnamboh kamu' banne, te'da nata'pa tuo bang joo banne, ke te'dapi namate jolo'.
37Na ia to banne miamboh, banne gose' ba'tu banne laen, lise'na mandara joo banne miamboh, te'da na ia ngasan bang unamo joo batangna.
38Puang Allataalara la mpatuoi joo banne susi to nakabudai, anna pasibatangngi batangna. Na pada laen rupanna to lise' banne, pada laen too batangna.
39Susi too batang kalena to apa kepenawa, silaen-laenan. Susinna tolino, laen ia batang kalena, laen batang kalena to olok-olok, laen too batang kalena to manuk-manuk, na laen too batang kalena to bale.
40Susi tooi to apa jao langi', na ia to apa lan lino, silaen-laenan. Na ia to apa jao langi', silaenan too kamaballoanna. Susi too to apa lan lino.
41Silaenan kamaballoanna to allo, kamaballoanna to bulan, na kamaballoanna bintuin. Na ia to bintuin pada silaen-laenan too kamaballoanna.
42Susi toomi joo ke dipatuo pole'mi to tomate. Ia ke mateki', dilamunni to batang kaleta', naburuk. Na ia ke dipatuo pole'miki', laenmo joo batang kaleta', te'damo nalaburuk.
43Ganjang to batang kale dilamun, apa maballo to batang kale dipatuo pole'. Malamma naburuk to batang kale dilamun, apa mawatang natangburuk to batang kale dipatuo pole'.
44Ia to batang kale dilamun, iamo batang kale to sipato' tuo lan tee lino, apa ia to batang kale dipatuo pole', iamo batang kale sipato' tuo jao suruga. Ia ke denni batang kale sipato' tuo lan tee lino, den toda batang kale to sipato' tuo jao suruga.
45Den diuki' lan Sura' Allataala kumua, "Kepenawa to pamula tolino, iamo to Adam," apa penawa mangpatuo to cappa' Adam, iamo to Almaseh.
46Ia to pamula batang kaleta' iamo to sipato' tuo lan lino. Na ia to batang kale cappa'ta' iamo to sipato' tuo jao suruga.
47Ia to pamula Adam digaraga jio mai litak, na ia to cappa' Adam pole jao mai suruga.
48Ia to batang kalena tolino susi batang kalena Adam to digaraga jio mai litak. Na ia to batang kalena to la mentama suruga susi batang kale-Na Almaseh to pole jao mai suruga.
49Ia tee kita' tee too, susimiki' pamula Adam to digaraga jio mai litak, apa la susimiki' Almaseh to pole jao mai suruga keanu'.
50Ee, tomala'bihku' sola ngasan! Ia to kusanga, iamo to kumua, ia tee batang kaleta' to la mate naburuk, te'da nakullei mentama Lino Barun-Na Puang Allataala, sanga te'da nakullei torro jio to te'da nanii kamatean.
51Ingaranni tee, to tangnaissen tau kumua, te'dapa tamate ngasan ke ratu pole'i Puang Isa, apa la dipupembalik ngasanni to batang kaleta'.
52Sangkappidian matara tee najaji, ke nnoni cappa'nami to tarompe'. Ia ke disa'dingmi joo oninna, la dipatuo pole'mi to sininna tomate anna te'damo nalamate. Na ia to kita' to tuo unapa la dipupembalikki'.
53Ia tee batang kale la mate naburuk, la dipupembalik batang kale tanglamate na tanglaburuk.
54Ianna mangkamo joo, mane'ri jaji to diuki' lan Sura' Allataala kumua, "Mangkamo ditaloi to kuasa kamatean, te'damo nalamate to tau!"
55"Ta'demi kapataloanna to kuasa kamatean. Te'damo nakullei ssolangngiki'."
56La mate to tolino, nasaba' dosa. Ia to tolino la dipabalahhi, nasaba' ntengkaii atoran-Na Puang Allataala.
57Apa mangkurru sumanga'ki' lako Puang Allataala, to lla'paranmiki' jio mai kuasa kamatean na kuasa dosa, nasaba' Puangta' Puang Isa Almaseh.
58Ee, tomala'bihku' to kupakamoja'! Iamo joo la mpemawatangngi kamu' kamatapparanmi, danggi' nasitawa-tawa to penawammi. La mpangjaman tarruh kamu' Puang Allataala, nasaba' miissen kumua, sininna to apa mijaman Puang Allataala, den ngasan bua'na.
>
Bahan Renungan: SH - RH - ROC
Download
Kamus Alkitab
Kamus Bahasa
Kidung Jemaat
Nyanyikanlah Kidung Baru
Pelengkap Kidung Jemaat
Alkitab.mobi
© 2010-2020
Alkitab.SABDA.org
Android.SABDA.org
SABDA.mobi
Bantuan
bug_Latn mri_Latn bug_Latn sun_Latn bug_Latn bug_Latn fij_Latn bug_Latn bug_Latn bug_Latn bug_Latn bug_Latn lua_Latn bug_Latn bug_Latn bug_Latn bug_Latn bug_Latn bug_Latn lua_Latn bug_Latn bam_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn pag_Latn bug_Latn bug_Latn bug_Latn jav_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn ind_Latn min_Latn scn_Latn jav_Latn bjn_Latn jav_Latn zsm_Latn jav_Latn jav_Latn unk jav_Latn zsm_Latn jav_Latn ind_Latn